《辛亥冬交石阻风三日》
宋代·程珌

阴崖老虎杀气骄，一噫三日搅泬漻。日寒不焰云飞逃，乾坤蚁转东南高。

疾势已作奔天涛，馀威犹捲少陵茅。鱼鳖怖死蛟龙号，舟中性命如鸿毛。

起来危立大江皋，白沙黄尘纷驿骚。徐呼风伯入苹蒿，指撝八极建六鳌。

翕张橐籥吾谁曹，太平之风不鸣条。

作者简介：程珌（1164～1242），宋代人，字怀古，号洺水遗民，休宁（今属安徽）人。绍熙四年进士。授昌化主簿，调建康府教授，改知富阳县，迁主管官告院。历宗正寺主簿、枢密院编修官，权右司郎官、秘书监丞，江东转运判官。